NATO exclude desfășurarea de trupe militare în Ucraina, afirmă Mircea Geoană
- Moraru Iulia
- 1 martie 2024, 11:35
Declarația lui Emmanuel Macron, care nu a exclus posibilitatea de a trimite trupe militare pe frontul din Ucraina a încins spiritele la Moscova, iar Vladimir Putin a amenințat imediat cu războiul nuclear.
Mircea Geoană, secretarul general adjunct al NATO, a explicat însă că opinia aliaților e respectată, însă Alianța nu are nicio intenție de a trimite militari în Ucraina.
Luni, Emmanuel Macron a îndemnat aliații Ucrainei să "intervină" pentru a contracara Rusia, prin accelerarea și extinderea livrărilor de arme și muniții.
De asemenea, el a sfidat o convenție, exprimând posibilitatea trimiterii de trupe occidentale în Ucraina, deși a subliniat că nu există un consens în acest sens.
NATO nu va trimite trupe militare în Ucraina
"Respectăm pe deplin dreptul aliaților noștri de a contribui cu idei noi. Dar la NATO nu avem nicio intenție sau planuri de a desfășura trupe în Ucraina.
Ceea ce suntem hotărâți să facem este să continuăm să sprijinim Ucraina și să evităm escaladarea cu Rusia, lucru pe care l-am făcut satisfăcător de bine până acum", a spus Mircea Geoană într-un interviu pentru El Pais.
Conform secretarului general adjunct al NATO, este crucial să acordăm o atenție deosebită situației, mai ales acum când Ucraina a demarat negocierile pentru aderarea la Uniunea Europeană și pentru apropierea de NATO.
Geoană spune că putem anticipa momentul precis, însă este o certitudine că în viitorul apropiat, Ucraina va deveni parte atât a NATO, cât și a UE.
În această perioadă incertă, este de așteptat ca conflictul să continue pentru o perioadă semnificativă.
Prin urmare, NATO va continua să sprijine Ucraina și să evite escaladarea tensiunilor cu Rusia.
Emmanuel Macron vrea ca trupe militare să fie trimise în Ucraina
Joi, președintele francez Emmanuel Macron a subliniat că fiecare declarație pe care o face despre conflictul din Ucraina este ponderată.
Asta după ce, în debutul săptămânii, a provocat surprindere, inclusiv printre aliații săi, afirmând că posibilitatea trimiterii de trupe occidentale în Ucraina "nu este exclusă".
Macron a subliniat că încă nu s-a ajuns la un consens cu privire la trimiterea de trupe occidentale în Ucraina, însă mai târziu, mai multe țări au respins această idee.
Statele Unite, Marea Britanie, Spania și Germania l-au contrazis succesiv pe președintele Franței.
"Acestea sunt subiecte foarte serioase. Fiecare cuvânt pe care îl spun pe această temă este cântărit, gândit şi măsurat", a declarat Macron la inaugurarea Satului Olimpic din suburbia pariziană Saint-Denis.